HUMOR: Kristine Aakvag Arvin i Kiwi sier bildet var ment humoristisk, men har forståelse for at noen reagerer. Foto: Kiwi

Bildet av den kvinnelige ansatte i grønn bikini og englevinger ble publisert til dagligvarekjedens 10.000 følgere på Instagram.

Men etter at flere reagerte på koblingen mellom bikini og frukt og grønt, valgte dagligvarekjeden i dag å fjerne bildet.

– Vi er litt friske og unge

– Vi fikk mange positive tilbakemeldinger. Mange synes det var gøy med et uretusjert bilde av en frisk og sunn ansatt, men vi har også lyttet til, og har forståelse for, at folk oppfatter bildet negativt, sier kommunikasjonssjef Kristine Aakvaag Arvin i Kiwi til NRK.

Bildet ble ifølge Arvin tatt for en tid tilbake under innspillingen av en musikkvideo i en Kiwi-butikk. Filmen skulle brukes i forbindelse med en feiring i dagligvarekjeden.

– Vi ga dem kunstnerisk frihet, og i denne videoen parodierte de reklamen til undertøysmerket Victoria's secret. Bildet ble sendt til oss og vi syntes det var humoristisk og valgte å dele det, sier Arvin.

– Vi er litt friske og unge i Kiwi. Vi prøver å gjøre morsomme stunt med glimt i øyet.

Amerikanske tilstander

Leder i Sosialistisk Ungdom Nicholas Wilkinson synes det er bra at Kiwi har fjernet det aktuelle bildet.

– De ser at dette ikke er en grei måte å markedsføre seg på. Selv om det er veldig bra at bildet ikke er retusjert, så selger man ikke grønnsaker med nakne damer, sier Wilkinson til NRK.

Han mener det ville vært noe helt annet om dette ble postet av venner seg imellom.

– Men her er det en stor matkjede som markedsfører seg med lettkledde damer, sier Wilkinson som håper å unngå amerikanske tilstander.

– Japan og USA har lang tradisjon for å dytte mest mulig nakne damer inn i bilreklamene, men jeg håper ikke det er sånn det skal bli i norske matvarebutikker.

– Ikke markedsføring

IKKE GREIT: SU-lederen mener det blir feil å selge grønnsaker med nakne damer. Foto: Pedersen, Terje / NTB scanpix

Kvinnen som er avbildet skal ha vært innforstått med publiseringen og synes ifølge Arvin selv det var et morsomt påfunn. Hun blir nå ivaretatt av ledelsen.

Arvin bedyrer at bildet ikke er ment som markedsføring, men et humoristisk bilde av en vanlig butikkansatt.

– Men forventer dere at folk skal vite hva som er reklame og ikke på Instagram-siden deres?

– Det burde vært tydeligere kommunisert at dette var et humoristisk bilde tatt i en annen sammenheng. Vi har mange kreative ansatte som sender oss bilder fra ulike situasjoner og synes det er morsomt å dele dem. Her ser vi at vi burde kommunisert bedre.

Arvin lover at det ikke blir mer badetøy blant bildene av frukt og grønt med det første.

– Nei, vi kommer ikke til å dele slike bilder med det første. Vi skal tenke oss bedre om i fremtiden. Vi skal fronte sunnhet, ikke bidra til økt kroppshysteri, sier Arvin.